**Civil Society Forum**

**Αγαπητές/οί συνάδελφοι,**

Γινόμαστε μάρτυρες μιας ανησυχητικής αλλαγής. Το πολιτικό περιβάλλον που μας έφερε τη Σύμβαση του ΟΗΕ για τα Δικαιώματα των Ατόμων με Αναπηρία (CRPD) και γιόρταζε τη συμπερίληψη, την ισότητα και τη διαφορετικότητα, αντικαθίσταται πλέον σε πολλές χώρες του κόσμου από το μίσος, τη διαίρεση και τον αποκλεισμό. Η πρόοδος για την οποία αγωνιστήκαμε σκληρά τίθεται σε κίνδυνο.

Και η Ευρώπη δεν αποτελεί εξαίρεση. Πολιτικοί στόχοι όπως η κοινωνική συνοχή, τα κοινωνικά δικαιώματα και η ισότητα - θεμελιώδεις αξίες της Ευρωπαϊκής Ένωσης - απειλούνται πλέον από τις νέες προτεραιότητες της ανταγωνιστικότητας, της άμυνας και της ασφάλειας. Ορισμένες αντιδραστικές κυβερνήσεις και πολιτικοί στοχοποιούν τις οργανώσεις της κοινωνίας των πολιτών, καταργούν τον κοινωνικό διάλογο και μειώνουν τη χρηματοδότηση, περιορίζοντας έτσι τη δυνατότητά μας να ασκούμε συνηγορία σε εθνικό και διεθνές επίπεδο. Οι περικοπές της USAID, για παράδειγμα, είχαν καταστροφικές επιπτώσεις για εκατοντάδες χιλιάδες άτομα με αναπηρία στην Ανατολική Ευρώπη και το Νότιο Καύκασο.

Διότι δεν πρόκειται για αφηρημένες πολιτικές αλλαγές. Αυτές οι αποφάσεις έχουν άμεσες και πραγματικές συνέπειες στις ζωές των ατόμων με αναπηρία. Επηρεάζουν την πρόσβαση στην εκπαίδευση, την εργασία, την υγεία και το δικαίωμά μας να ζούμε ανεξάρτητα και να συμμετέχουμε σε όλες τις πτυχές της ζωής. Εντείνουν τις συστημικές διακρίσεις που διατηρούν τα άτομα με αναπηρία στο περιθώριο για υπερβολικά μεγάλο χρονικό διάστημα.

Αυτή η αντίδραση ίσως φαίνεται να πλήττει περισσότερο άλλες περιθωριοποιημένες ομάδες. Όμως, συνάδελφοι, δεν πρέπει να γελιόμαστε. Δημιουργείται ένα κλίμα φόβου, μέσα στο οποίο οι οργανώσεις των ατόμων με αναπηρία μπορεί να μπουν στον πειρασμό να σιωπήσουν.

Κι όμως**, δε θα σιωπήσουμε.** Θα μιλήσουμε. Πρέπει να συνεχίσουμε να υψώνουμε τη φωνή μας ενάντια σε αυτήν την επικίνδυνη διάβρωση της στήριξης προς την ποικιλομορφία και την κοινωνία των πολιτών. Πρέπει να συνεργαστούμε με άλλα κοινωνικά κινήματα. Πρέπει να υπενθυμίσουμε σε πολιτικούς, δωρητές και τη διεθνή κοινότητα ότι η CRPD δεν είναι απλώς μια σύσταση. Είναι μια **επιτακτική ανάγκη.**

Στο Ευρωπαϊκό Φόρουμ Ατόμων με Αναπηρία εντείνουμε τις προσπάθειές μας σε όλα τα πολιτικά επίπεδα για να ανατρέψουμε την τρέχουσα τάση. Συναντηθήκαμε με υπεύθυνους λήψης αποφάσεων υψηλού επιπέδου. Συνεργαζόμαστε στενά με τα μέλη μας, με πολιτικούς συμμάχους που μοιράζονται τις ίδιες αξίες και με οργανώσεις της κοινωνίας των πολιτών για την υπεράσπιση και προώθηση των δικαιωμάτων των ατόμων με αναπηρία, σε όλη τους την ποικιλομορφία. Προτείνουμε μεταρρυθμιστικές δράσεις. Συμμετέχουμε σε έργα που στοχεύουν στη συνηγορία. Μιλάμε στα μέσα ενημέρωσης. Και εργαζόμαστε εντατικά για να διασφαλίσουμε ότι η Ευρωπαϊκή Ένωση θα ανταποκριθεί στις αξίες της και στην CRPD, για παράδειγμα, στην επικείμενη πρόταση για τον νέο προϋπολογισμό της ΕΕ που θα δημοσιευθεί τον επόμενο μήνα.

Συνάδελφοι, το αναπηρικό κίνημα έχει αποδείξει πολλές φορές ότι έχει αντοχές**.** Όμως η ανθεκτικότητα πρέπει να συνοδεύεται από **υπευθυνότητα.** Δεν πρέπει να υποχωρήσουμε. Ήρθε η ώρα να προστατεύσουμε τα δικαιώματά μας μέσα από αποτελεσματική εκπροσώπηση. Είναι καιρός να ενισχύσουμε την ικανότητά μας να ενεργούμε από κοινού και πιο σταθερά από ποτέ.

Συνάδελφοι, είναι ώρα για ηγετική δράση.

**Τίποτα χωρίς εμάς.**

**Σας ευχαριστώ.**